สังคมข่าวหุ้น
*การเมือง-โควิดกดดัน
15 มี.ค. 2564

เกียรติก้อง ว่องไวยากร
*การเมือง–โควิดกดดัน
*ตลาดฯ กังวลปัญหาการเมืองกรณีแก้รัฐธรรมนูญร้อนฉ่า อาจถูกโหวตคว่ำ ขณะที่สถานการณ์โควิดระบาดทั่วโลกยังน่าเป็นห่วง รวมทั้งประเทศไทย ล่าสุด “บิ๊กตู่” ตัดสินใจฉีดวัคซีนเข็มแรกวันนี้ เรียกความเชื่อมั่นนักลงทุน ด้านกูรูมองกระทบระยะสั้นระยะยาวหุ้นไทยเป็นขาขึ้น แนวรับ 1,550 จุด แนวต้าน 1,580 จุด
*STA วิ่งสวนตลาดฯ ตามกระแสกัญชง หลังยื่นขออนุญาตปลูกกัญชงและเตรียมก่อสร้างโรงเรือนแล้ว ซึ่งคาดว่าปีนี้จะปลูกได้ 100-200 ไร่  ราคาเป้าหมาย 65  บาท
*บีทีเอสรอลุ้น สุรพงษ์ เลาหะอัญญา กรรมการผู้อำนวยการใหญ่ บมจ.ระบบขนส่งมวลชนกรุงเทพ (BTSC) เผยศาลอาญาคดีทุจริตและประพฤติมิชอบกลางได้นัดฟังคำสั่งคดีที่ BTSC ยื่นฟ้องผู้บริหารการรถไฟฟ้าขนส่งมวลชนแห่งประเทศไทย (รฟม.) กรณียกเลิกการประมูลโครงการรถไฟฟ้าสายสีส้ม โดยศาลฯ ให้ รฟม.ส่งข้อมูลเพิ่มเติม ภายในเวลา 30 วัน และนัดฟังคำสั่งอีกครั้งในวันที่ 5 พ.ค. 2564 ซึ่งต้องรอฟังอีกครั้งว่าจะรับฟ้องหรือไม่
*ธนาคารไทยพาณิชย์ ผนึกพันธมิตร กรมพัฒนาพลังงานทดแทนและอนุรักษ์พลังงาน (พพ.) สนับสนุนและพัฒนาผู้ประกอบการเอสเอ็มอีไทยเปลี่ยนผ่านกระบวนการผลิตสู่อุตสาหกรรมสีเขียว รวมกว่า 1,000 ราย หนุนทางด้านเงินทุนผ่านโครงการสินเชื่อเพื่อความยั่งยืนของธุรกิจ (Sustainable Financing) และโครงการสินเชื่อเพื่อการพัฒนาประสิทธิภาพสำหรับกลุ่มลูกค้าธุรกิจ (Efficiency Improvement) โดยให้วงเงินสูงสุดถึง 100% ของมูลค่าโครงการ ระยะเวลาผ่อนชำระนานสูงสุดถึง 7 ปี (รวมระยะเวลาปลอดเงินต้น 1 ปี) ด้วยอัตราดอกเบี้ยพิเศษ เตรียมอัดฉีดวงเงิน 8,000 ล้านบาทในปี 2564
*ชาญชัย กงทองลักษณ์ ประธานเจ้าหน้าที่บริหาร บริษัท ทรีนีตี้ วัฒนา จำกัด (มหาชน) หรือ TNITY ปลื้มผลการดำเนินงานที่แข็งแกร่งในปี 2563 แม้ว่าภาพรวมทั้งประเทศจะต้องเผชิญกับการระบาดของโควิด -19 โดยบริษัทมีกำไรสุทธิ 130.45 ล้านบาท เพิ่มขึ้น 35% จากช่วงเดียวกันของปีก่อนหน้า
*SABUY ย้ายแล้ว  ตลาดหลักทรัพย์แห่งประเทศไทย แจ้งหุ้นบมจ.สบาย เทคโนโลยี (SABUY) ย้ายเข้าซื้อขายในตลาดหลักทรัพย์ (SET) จากตลาด mai ในกลุ่มบริการ หมวดธุรกิจพาณิชย์ เริ่มวันที่ 16 มี.ค. 64
*เปิดตัว ได้ฤกษ์เตรียมพบสื่ออย่างเป็นทางการครั้งแรกของ “ฐากร ปิยะพันธ์” กับบทบาทใหม่ในฐานะซีอีโอ บมจ. เครือไทย โฮลดิ้งส์ (Thai Group) ที่จะมาเปิดวิสัยทัศน์ เป้าหมาย และทิศทางการดำเนินงานธุรกิจประกันและการเงิน วันพฤหัสบดีที่ 18 มี.ค. 64 นี้. เวลา 10.00 น. ณ อาคารอาคเนย์ สีลม
*ซุปเปอร์ เอนเนอร์ยี คอร์เปอเรชั่น (SUPER) เสนอขายหุ้นกู้ของบริษัท ครั้งที่ 1/2564 มูลค่าไม่เกิน 1,500 ล้านบาท เป็นจำนวนเสนอขาย 1,000 ล้านบาท และหุ้นกู้ที่สำรองเพื่อการเสนอขายเพิ่มเติมไม่เกิน 500 ล้านบาท ทั้งนี้หุ้นกู้มีอายุ 3 ปี ครบกำหนดไถ่ถอนปี 2567 มีอัตราดอกเบี้ยคงที่ 5.0% ต่อปี ชำระดอกเบี้ยทุก ๆ 3 เดือนตลอดอายุหุ้นกู้ ระหว่างวันที่ 20-22 เม.ย.64 มีผู้จัดการการจัดจำหน่ายหุ้นกู้ ได้แก่ บล.เคจีไอ (ประเทศไทย) บล.เอเซีย พลัส บล.กรุงไทย ซีมิโก้ บล.หยวนต้า บล.อาร์เอชบี (ประเทศไทย) อันดับความน่าเชื่อถือของบริษัทที่ระดับ “BBB”
*วรุตม์ ธรรมาวรานุคุปต์ ประธานเจ้าหน้าที่บริหาร บมจ.เสริมสร้าง พาวเวอร์ คอร์ปอเรชั่น (SSP) เปิดแผนปี 2564 เตรียม COD โรงไฟฟ้าพลังงานแสงอาทิตย์ Leo 1 ขนาด 20 MW ในญี่ปุ่น ในไตรมาส 3/64 และโครงการพลังงานลมขนาด 48 MW ในเวียดนาม COD ในไตรมาส 4/64 ดันกำลังการผลิตไฟฟ้าแตะ 200 MW
*จองล้น อดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท จำกัด (มหาชน) หรือ JMART ปลื้มหุ้นกู้ JMART บมจ.เจ มาร์ท หรือ JMART ครั้งที่ 1/2564 จำนวน 2 ชุด วงเงินไม่เกิน 2,700 ล้านบาท และมีส่วนสำรองการเสนอขาย (Greenshoe) อีก 800 ล้านบาท ระหว่างวันที่ 9 -11 มีนาคม 2564 ที่ผ่านมาหมดเกลี้ยง ทำให้บริษัทได้เงินจากการออกหุ้นกู้ครั้งนี้เต็มมูลค่า 3,500 ล้านบาท